Ole Lund Kirkegaard

Dragen

(Læseprøve)

Gyldendal

Anne Lise Kirkegaard fortæller:

Dragen er den historie, der blev starten på Ole Lund Kirkegaards forfatterskab. Fortællingen blev kåret som vindernovelle i en konkurrence udskrevet af dagbladet Politiken i 1966, fordi avisen mente, at litteratur for børn var et forsømt område, der fortjente større opmærksomhed.

Ole besluttede sig for at deltage i konkurrencen og vandt altså. Ole havde ikke tænkt på at illustrere historien selv, og derfor bad Politiken Ib Spang Olsen tegne til. Ole var meget glad for Ibs tegning, som er gengivet her i bogen på side 16-17.

Gyldendal opfordrede efterfølgende Ole Lund Kirkegaard til at skrive en bog, og han tog udfordringen op – efter dog at have betinget sig, at den skulle illustreres, og at han rigtig gerne ville prøve selv.

Dragen kom i omskrevet form til at indgå som et kapitel i Ole Lund Kirkegaards debutbog Lille Virgil, som udkom allerede året efter, i 1967.

Dragen

En morgen kom Oskar i skole og fortalte, at han havde set en drage nede i bakkerne ved den gamle vandmølle. Den stod og bed i møllen og så frygtelig ud.

Hvad er en drage? spurgte lille Virgil, som boede i bagerens hønsehus.

Ved du ikke engang, hvad en drage er? sagde Oskar.

Har I hørt det? Lille Virgil ved ikke engang, hvad en drage er!

Alle børnene lo, fordi lille Virgil ikke vidste, hvad en drage var.

En drage, sagde Oskar, er det frygteligste af alle uhyrer.

Der blev stille mellem børnene.

Et uhyre, sagde lille Virgil. Sådan et med to hoveder?

Nej, sagde Oskar med dyb og højtidelig stemme: FIRE hoveder – det ene større end det andet. Og otte ben, der vender hver sin vej.

OTTE BEN! råbte alle børnene.

Netop, sagde Oskar. Samtlige otte ben.

Hvad for en vej går sådan en drage? spurgte lille Virgil.

Alle veje, selvfølgelig, sagde Oskar.

Hold da op, sagde lille Virgil. Den er skæg. Sådan en kunne jeg godt tænke mig at se.

Er du tosset, mand, sagde Oskar. Den er farlig. Farligere end en hest.

En hest er da ikke farlig, sagde Virgil.

Farligere end en hval, sagde Oskar. Ja, farligere end en øhh … LØVE. Ja, netop. Tusind gange så farlig som en løve.

Så du alle dens otte ben? spurgte lille Virgil.

Det tror jeg nok, sagde Oskar. Jeg så i hvert fald de syv.

Den har nok tabt det ene i kamp, sagde lille Virgil. Blødte den ikke?

Måske er det en sjælden en, sagde tykke Kaj. En sjælden drage med kun syv ben. Hvad gjorde den, da du så den?

Den tissede, sagde Oskar.

Hold da op, sagde lille Virgil. Den er skæg. Kan vi også se den?

Skoleklokken ringede, og den rødhårede lærer råbte til børnene, at de skulle komme ind i klassen.

Hå, den er skæg, sagde lille Virgil.

Nej, sagde Oskar. Farlig. Værre end en hval.

Da børnene havde fået sig anbragt i klassen, spurgte den rødhårede lærer Oskar, hvorfor han ikke havde været i skole i to dage.

Han har været ude og lede efter dragen, sagde tykke Kaj.

Efter HVAD? råbte læreren.

Dragen, sagde Kaj. Den manglede det ene ben.

Sikke noget vrøvl, sagde læreren. Drager eksisterer ikke.

Nej, sagde lille Virgil. Men den gjorde noget nede ved møllen.

Nu tier I stille, sagde den rødhårede lærer og så meget vred ud. Oskar skal sidde efter i dag, fordi han ikke passer sin faste skolegang. Det er nedbrydende for den almindelige moral at udeblive fra undervisningen. Jeg vil ikke høre mere vrøvl om drager.

Og derved blev det. Oskar måtte blive i skolen en halv time længere end de andre børn.

Men da han gik hjem med bøgerne i sin hue, mødte han lille Virgil, som stod bag købmandens butik og spiste gule blommer.

Ta’ lige og vis mig, hvor du så den drage, sagde lille Virgil. Jeg kunne godt tænke mig at se sådan en skæg fyr.

Det er alt for farligt, sagde Oskar. Den æder os begge to.

Nej, sagde lille Virgil. Den spiser kun prinsesser. Det har jeg lige læst i en bog om drager. Kun ild og prinsesser.

Hvad hvis den tager fejl. Sæt den nu tror, vi er prinsesser.

Vi ta’r tykke Kaj med, sagde lille Virgil. Han ligner i hvert fald ikke nogen prinsesse.

Så blev de enige om at jage dragen sammen med tykke Kaj og gik hen for at hente ham.

Kaj sad på trappen og var ved at slibe sin træ-sabel.

Vil du med ud og fange en drage? spurgte Oskar.

Jeg tør ikke, sagde tykke Kaj.

Åh, sagde lille Virgil. Den er ikke farligere end en hval. Du kan tage din sabel med dig og slå den i hovedet, hvis den begynder at æde nogen af os.

Hvor stor var den, du så? spurgte tykke Kaj.

Jah, sagde Oskar. Derfra, hvor jeg stod, så den ud til at være på størrelse med slagterens ged. Den så nu heller ikke så forfærdelig farlig ud. Ikke derfra, hvor jeg så den, i hvert fald. Måske lidt mindre farlig end en hval.

Jeg tager en snor med til at binde den i, hvis vi kan fange den levende., sagde Kaj. Han gik ind i sin mors køkken og hentede en lang snor.

Hvor skal du hen? spurgte hans mor, da drengene hoppede over havelågen.

Ud og fange dragen, råbte tykke Kaj.

Du kommer hjem til spisetid, ellers får du ingen mad, sagde hans mor.

Dragen (Læseprøve)

Ole Lund Kirkegaard

Tekst og illustrationer © Ole Lund Kirkegaard & Gyldendal

Farvelagt illustration midt i bogen © Ib Spang Olsen

Nærværende e-bog er produceret på baggrund af De Hæslige Slynglers Klub og andre gode historier, 1. udgave, 1. oplag, 2009

Forside: Claus Vesterholm Lind med illustration af Ole Lund Kirkegaard, farvelagt af Maya Bang Kirkegaard

1. e-bogsudgave 2016
ePub-produktion: Gyldendal

ISBN 978-87-02-20947-1

© Ole Lund Kirkegaard & Gyldendal 2016

Denne bog er beskyttet af lov om ophavsret
Kopiering til andet end personlig brug må kun ske efter aftale med forlag og forfatter

www.Gyldendal.dk